
ЕЎРАЗІЙСКАЯ ЭКАНАМІЧНАЯ КАМІСІЯ
САВЕТ


РАШЭННЕ

	«19» жніўня 2022 г.
	         № 120
	                          г. Бішкек




Аб унясенні змяненняў у Рашэнне Камісіі 
Мытнага саюза ад 9 снежня 2011 г. № 877

У адпаведнасці з артыкулам 52 Дагавора аб Еўразійскім эканамічным саюзе ад 29 мая 2014 года і пунктам 29 дадатку № 1 да Рэгламенту работы Еўразійскай эканамічнай камісіі, зацверджанага Рашэннем Вышэйшага Еўразійскага эканамічнага савета ад 23 снежня 2014 г. № 98, Савет Еўразійскай эканамічнай камісіі вырашыў:
1. Унесці ў Рашэнне Камісіі Мытнага саюза ад 9 снежня 
2011 г. № 877 «Аб прыняцці тэхнічнага рэгламенту Мытнага саюза «Аб бяспецы колавых транспартных сродкаў» наступныя змяненні:
а) пункт 3 дапоўніць падпунктам 3.2.9 наступнага зместу:
«3.2.9. Выпуск у абарачэнне і знаходжанне ў эксплуатацыі транспартных сродкаў, указаных у абзацы трэцім пункта 1 Тэхнічнага рэгламенту, дапускаюцца пры ўмове забеспячэння іх бяспекі і толькі на тэрыторыі той дзяржавы, куды былі ўвезены такія транспартныя сродкі (на тэрыторыі Рэспублікі Арменія або на тэрыторыі Рэспублікі Беларусь). У дачыненні да такіх транспартных сродкаў не дапускаецца афармленне дакументаў аб ацэнцы адпаведнасці, прадугледжаных Тэхнічным рэгламентам.
Ажыццяўленне правоў валодання, карыстання, распараджэння транспартнымі сродкамі, указанымі ў абзацы трэцім пункта 1 Тэхнічнага рэгламенту, не дапускаецца на тэрыторыях дзяржаў – членаў Еўразійскага эканамічнага саюза, за выключэннем тэрыторыі Рэспублікі Арменія або тэрыторыі Рэспублікі Беларусь адпаведна, калі іншае не вызначана заканадаўствам іншых дзяржаў-членаў у дачыненні да такіх транспартных сродкаў.»;
б) пункт 1 тэхнічнага рэгламенту Мытнага саюза «Аб бяспецы колавых транспартных сродкаў» (ТР МС 018/2011), прынятага ўказаным Рашэннем, дапоўніць абзацам наступнага зместу:
«Да 1 лютага 2023 г. дапускаецца ў дачыненні да колавых транспартных сродкаў катэгорый М1 і М1G, якія ўвозяцца (увезены) афіцыйнымі прадстаўнікамі замежных вытворцаў на тэрыторыю Рэспублікі Арменія або на тэрыторыю Рэспублікі Беларусь, правядзенне ацэнкі адпаведнасці патрабаванням бяспекі, устаноўленым у гэтым тэхнічным рэгламенце, за выключэннем пунктаў 113 і 114 табліцы пераліку згодна з дадаткам № 2 і пунктамі 16 і 17 патрабаванняў згодна з дадаткам № 3, у адпаведнасці з нарматыўнымі прававымі актамі Урада Рэспублікі Арменія і Урада Рэспублікі Беларусь.».
2. Інфармацыя аб тым, што транспартны сродак выпускаецца ў абарачэнне ў адпаведнасці з абзацам трэцім пункта 1 тэхнічнага рэгламенту Мытнага саюза «Аб бяспецы колавых транспартных сродкаў» (ТР МС 018/2011), прынятага Рашэннем Камісіі Мытнага саюза ад 9 снежня 2011 г. № 877, і найменне дзяржавы – члена Еўразійскага эканамічнага саюза (далей – дзяржава-член), на тэрыторыі якой ён можа абарачацца, указваюцца ў пасведчанні аб рэгістрацыі такога колавага транспартнага сродку.
3.  Прасіць Урад Рэспублікі Арменія і Урад Рэспублікі Беларусь забяспечыць: 
фарміраванне і вядзенне рэестра ўвезеных у адпаведнасці з абзацам трэцім пункта 1 тэхнічнага рэгламенту Мытнага саюза «Аб бяспецы колавых транспартных сродкаў» (ТР МС 018/2011) колавых транспартных сродкаў (з указаннем іх ідэнтыфікацыйных нумароў, марак і камерцыйных найменняў);
недапушчэнне вывазу (у тым ліку часовага) транспартных сродкаў, указаных у абзацы другім гэтага пункта, на тэрыторыі іншых дзяржаў-членаў, калі паміж дзяржавамі-членамі (у тым ліку ў двухбаковым фармаце) не дасягнуты іншыя дамоўленасці.
4. Кантроль за выкананнем гэтага Рашэння ажыццяўляецца ўпаўнаважанымі органамі дзяржаў-членаў у адпаведнасці з заканадаўствам дзяржаў-членаў.
5. Гэта Рашэнне ўступае ў сілу па сканчэнні 10 каляндарных дзён з даты яго афіцыйнага апублікавання і распаўсюджваецца на праваадносіны, што ўзніклі з 1 красавіка 2022 г.

